Folketing
2010-11-25

Ja, og her er vi jo heldigvis fuldstændig enige om, hvordan virkeligheden ser ud, jeg og Venstres ordfører, nemlig at der faktisk er penge at spare, hvis vi sætter yderligere gang i renoveringen nu. Jeg anerkender, at der kommer en lille stigning i indsatsen nu her med den nye aftale, men havde det ikke været bedre, om vi havde taget fat for alvor, når nu vi har for 8 mia. kr. projekter liggende, og så havde fået renoveret alt sammen noget hurtigere? Fra S og SF's side har vi jo foreslået, at staten også går ind og medfinansierer for netop at sætte skub i økonomien og også for at afhjælpe renoveringsbehovet. Så mener ordføreren ikke, at vi, når vi nu alligevel taler om et renoveringsefterslæb, måske skulle have været mere ambitiøse og udnyttet pengene bedre, nu hvor priserne er lave, end at vente, til vi får en højkonjunktur igen om nogle år?